
Mise en abyme mint öntükröző alakzat Eduardo Mendoza A csodák városa című regényében 

   Tanulmányomban Eduardo Mendoza 1986-ban megjelent nagysikerű regényét, A csodák városát narratológiai szempontból elemzem.A mise en abyme narratív eszköz segítségével a főszereplő sorsának alakulását vizsgálom, szemben az eddig megjelent műelemzésekkel, amelyek többsége a regény másik cselekményszálát, a címadó város fejlődését helyezi előtérbe.
   Célkitűzésem bizonyítani, hogy a mise en abyme nem csupán a történet, hanem a szereplők szintjén is jelen van a műben, továbbá az interdiszciplináris párhuzamok révén bővítem a mise en abyme értelmezési kereteit.
   A mise en abyme egy tükör-alakzatként is felfogható, amely A csodák városában, egy jóslat formájában szembesíti a főhőst a jövőjével. A mise en abyme révélatrice-nek köszönhetően a főhős tehát tudatosan alakíthatja az életét. Előmenetele azonban kettős megítélésű: közéleti tevékenységével beírja magát Barcelona történelmébe, ellenben alvilági vezető pozíciója révén a társadalom perifériájára kerül.
   A csodák városa egyik mozifilm jelenete felveti a mise en abyme és a metalepszis együttes vizsgálatát, amelynek eredményeképp egy új narratológiai fogalmat vezetek be. A mise en abyme fő kritikusának, Moshe Ron-nak a kijelentése alapján pótlom e narratív eszköz elméletének egyik alapvető hiányosságát; meghatározom a főtörténet és a beékelt történet kapcsolatát, amelyet képzőművészeti alkotásokkal is szemléltetek.
   Tanulmányom alap kérdése, amely egyben a mise en abyme jelenség sarkalatos pontja, hogy a történet egy adott részlete képes –e tükrözni az egész művet?



